Diit 17
Pal raam mi thil lua̱ŋ
(Ɛ Pal Dee-bid)
1
Liŋ ɣä lö Kuoth Nhial
mi latdä ni cuɔ̱ɔ̱ŋ,
kä liŋ wieedä kɛ kui̱ lua̱k,
liŋɛ kɛ ɣöö thilɛ ɣä mɛ̈ɛ̈t.
2
Ku lukdä luk ɛ ji̱n,
kä guic cuɔ̱ɔ̱ŋdä.
3
Mi ci lɔcdä ɣɔ̱n, mi ci ɣä
gui̱l kɛ wäär,
mi ci ɣä ɣɔ̱n kä diaal,
deri ɣä jek thilɛ ɣä nyuɔɔn,
kä /ci thokdä duer lat.
4
Ɣän /ka̱n guɔ̱ɔ̱r ni la̱t jiäk nath,
kä ɣän /cä gak gaakni lät,
kɛ ɣöö luɔ̱thä ruacdu.
5
Kä ɣän la ja̱a̱lä ni duɔ̱ɔ̱pdu
/ka̱n met kac gekä.
6
Kä ɣän cɔalä ni ji̱ lö Kuoth
kɛ ɣöö bi ɣä luäk,
gäŋni ji̱thdu ɣä, kä liŋ rieetkä.
7
Nyuthni nɛɛku nhökdu min di̱i̱t,
kɛ ɣöö ɛ ji̱n la gääŋ nɛɛni tin
görkɛ luäk kä ji̱ kɛ kui̱ ji̱ tɛ̈riɛn.
8
Gaŋ ɣä ce̱tnikɛ ti̱ey waŋdu,
gaŋ ɣä kɛ ti̱eepdu ce̱tnikɛ
manpalɛ̈ɛ̈k mi gaŋ dɛykɛ,
9
kä ji̱ nyuɔɔni tin makɛ ɣä,
kɛnɛ ji̱ tɛ̈rä tin gölkɛ ɣä.
10
Kä ci lo̱ckiɛn rɔ̱ ri̱t,
thilɛ kɛ pälikä,
kä ruac kɛn a jiäk.
11
Kɛn görkɛ ɣä amäni,
min ca ɣä go̱l ɛ kɛn
guic kɛn ni gua̱a̱th mi dëë
ɣɔ̱ɔ̱k ni ɣä piny.
12
Cikɛ ce̱tnikɛ lony mi ci ŋɛ̈ɛ̈ny,
ce̱tkɛ kɛ dɔw luɔny mi ci rɔ tɛ̱̈ɛ̱̈
mi dhɔm duɔ̱ɔ̱r.
13
Ku jiɛɛn lö Kuoth Nhial
ro̱mni kɛ kɛ, bër bikɛ ben joc!
Kän tëkdä kä ji̱ nyuɔɔni
kɛ mutdu.
14
Bër kän ɣä lö Kuoth Nhial
kɛ buɔ̱mdu
kä nɛy tin ca tëkdiɛn la̱th
kä nyin ɣɔaa ɛmɛ.
Dëë jia̱a̱ckiɛn thia̱a̱ŋ kɛ
tɔ̱ɔ̱ŋ in ci tɔ̱w kɛ kui̱diɛn,
a dëë gaatkiɛn tekɛ kui̱c
in di̱t ni jɛn thi̱n,
a dëë tha̱a̱ŋdɛ jek ɛ gaat gankiɛn.
15
Kä ɣän bä ji̱ nɛn rɛy cuŋni,
kä mi wa̱a̱ wä jiɛɛn li̱th,
ɣän bä cu ro̱ŋ kɛ guecdu pa̱ny.
